CHG วิ่ง 3% ลุ้นกำไร Q3 “ออลไทม์ไฮ” ทะลุพันลบ. โบรกฯแนะ “ซื้อ” เป้า 4.50 บ.
CHG บวก 3% โบรกฯแนะ “ซื้อ” เป้า 4.50 บ. มองกำไรไตรมาส 3 แตะ 1.10 พันลบ. โต 278% จากงวดเดียวกันของปีก่อน อานิสงส์จากการรักษา-ตรวจผู้ป่วยโควิด-19
20 ต.ค. 2564

ผู้สื่อข่าวรายงานว่าวันนี้ (20 ต.ค.2564) ราคาหุ้น บริษัท โรงพยาบาลจุฬารัตน์ จำกัด (มหาชน) หรือ CHG ณ เวลา 11:58 น. อยู่ที่ระดับ 3.86 บาท เพิ่มขึ้น 0.12 บาท หรือ 3.21% โดยทำจุดสูงสุดที่ 3.92 บาท และทำจุดต่ำสุดที่ 3.74 บาท ด้วยมูลค่าการซื้อขาย 454.91 ล้านบาท
 
บริษัทหลักทรัพย์ กรุงศรี จำกัด (มหาชน) ระบุในบทวิเคราะห์ (19 ต.ค.2564) โดยคาดว่ากำไรไตรมาส 3/2564 จะทำระดับสูงสุดใหม่อยู่ที่ 1.10 พันล้านบาท จะเติบโต 278% จากงวดเดียวกันของปีก่อน และเติบโต 85% จากงวดเดียกวันของปีก่อน  เนื่องจากรายได้จากโควิดเข้ามาหนุน และคาดงวด 9 เดือนแรกของปี 2564 กำไรเป็น 1.90 พันล้านบาท เพิ่มขึ้น 204% จากงวดเดียวกันของปีก่อน ซึ่งสูงกว่ากำไรทั้งปี 2564 ของทางฝ่ายวิจัยและตลาดคาดการณ์ไว้ ซึ่งสะท้อนอัพไซด์ CHG จะประกาศผลประกอบการวันที่ 12 พ.ย.2564
อย่างไรก็ดีทางฝ่ายวิจัยประเมินว่าในไตรมาส 3/2564 รายได้รวมอยู่ที่ 2.20 พันล้านบาท เติบโต 178% จากไตรมาสก่อน เนื่องจากจำนวนผู้ป่วยโควิดรายวันเฉลี่ย สำหรับห้องผู้ป่วยในโควิดและ Hospitel เพิ่มขึ้นเป็น 4,000 – 5,000 ราย จากเดิมราว 1,000 ราย ของช่วงไตรมาส 2 ซึ่งมีผลมากกว่ารายได้ที่ลดลงจาก (1) การตรวจโควิด โดยการตรวจเพิ่มขึ้นเพียง 2% เป็น 92,000 รายและราคาตรวจ RT-PCR ลดลง 26% เป็น 1,700 ต่อรายสำหรับสปสช. มีผลบังคับตั้งแต่ 1 ส.ค. และ(2) รายได้ผู้ป่วยที่ไม่ใช่โควิดลดลง 10% จากงวดเดียวกันของปีก่อน แต่ทรงตัวจากไตรมาสก่อนที่ 1.30 พันล้านบาท ซึ่งคาดรายได้ ASQ ที่ 50 ล้านบาท, รายได้ศูนย์โรคหัวใจที่รพ.สิรินธร ที่ 15 ล้านบาท และค่าบริหารรพ. เมืองพัทยาและศูนย์การแพทย์เกาะล้าน ที่ 60 ล้านบาท จะทรงตัวจากไตรมาสก่อน
ขณะเดียวกันจำนวนผู้ติดเชื้อรายวันลดลง 16% เป็น 2,232 รายในต.ค.ในพื้นที่สมุทรปราการ, ชลบุรี, ฉะเชิงเทรา, ปราจีนบุรี และระยอง ซึ่งเป็นพื้นที่ที่รพ.ของกลุ่มตั้งอยู่ โดย CHG ได้เปลี่ยนห้องผู้ป่วยในโควิด 300 ห้องเป็นห้องผู้ป่วยในไม่ใช่โควิด หลังเปิดทำการรพ. สนาม CP-WHA-CHG 600 เตียง ในวันที่ 6 ต.ค. ทั้งนี้ทางฝ่ายวิจัยคาดว่ารายได้จากการผ่าตัดไม่เร่งด่วน, ศูนย์หัวใจรพ.สิรินธร, รพ.สมุทรปราการ และรพ.ระยอง รวมถึงรายได้จากการให้บริการวัคซีน 3 แสนโดส จะเป็นปัจจัยกระตุ้นรายได้ในปีหน้า ส่วน EEC มีแผนปรับปรุงศูนย์โรคเฉพาะทางของรพ.พุทธโสธรและรพ.ชลบุรีจะเป็นโอกาสของ CHG อย่างไรก็ดีแนะนำ “ซื้อ” ราคาเป้าหมาย 4.50 บาท
 
 
 